Št. 90/20

Ljubljana, 25. februar 2020

**Navodila SŠK za preprečevanje širjenja koronavirusa COVID-19**

1. Za vse katoličane veljajo splošna navodila za preprečevanje virusnih okužb, ki so objavljena na spletni strani *Inštituta za varovanje zdravja* (<https://www.nijz.si/>).
2. Izogibamo se tesnim stiskom z ljudmi, ki kažejo znake nalezljive bolezni.
3. Z rokami se ne dotikamo oči, nosu in ust.
4. V primeru, da zbolimo oziroma imamo že prve znake obolelosti, ostanemo doma.
5. Upoštevamo pravila higiene kašlja.
6. Redno si umivamo roke z milom in vodo.
7. V primeru, da voda in milo nista dostopna, za razkuževanje rok uporabimo namensko razkužilo za roke. Vsebnost alkohola v razkužilu za roke naj bo najmanj 60%. Razkužilo za roke je namenjeno samo zunanji uporabi. Sredstva za čiščenje/razkuževanje površin niso namenjena čiščenju/razkuževanju kože.
8. **V cerkvah in pri bogoslužju se upoštevajo naslednja navodila:**

**a) Duhovniki naj izpraznijo kropilnike z blagoslovljeno vodo ob vhodu v cerkev. Verniki naj se pri vstopu v cerkev spoštljivo pokrižajo in pokleknejo, kar nadomesti pokrižanje z blagoslovljeno vodo.**

**b) Pri pozdravu miru duhovnik in verniki opustijo stisk roke.**

**c) Vernike prosimo, da obhajilo spoštljivo prejemajo samo na roko.**

1. Bolniški duhovniki in duhovniki, ki oskrbujejo domove za ostarele in druge podobne ustanove, morajo upoštevati navodila omenjenih ustanov za preprečevanje okužb.
2. Romanja, slovesnosti in vse druge oblike združevanj (strokovna in pastoralna srečanja) do nadaljnjega lahko potekajo nemoteno ob upoštevanju splošnih navodil *Inštituta za varovanje zdravja* oziroma *Ministrstva za zdravje*. V primeru intenzivnejšega pojava okužb bo SŠK podala dodatne ukrepe in navodila.

Duhovnike in druge pastoralne delavce lepo prosimo, da navodila natisnejo in objavijo v župnijskih listih, na oglasnih deskah oziroma na spletnih straneh ter z upoštevanjem naštetih ukrepov pomagajo pri preprečevanju širjenja virusnih okužb. Preventivni ukrepi se začnejo izvajati takoj in veljajo do preklica.

Dr. Tadej Strehovec

Generalni tajnik SŠK